**Îngerul cu o carte în mână**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trecea un înger,

pe un scaun negru așezat.

Trecea prin aer, liniștit

și mândru.

Eu îl priveam de la fereastră, cum

prin ziduri trece ca prin fum.

Primește-mi un cuvânt, strigai,

tu, îngere, împins din rai

de-un vânt stârnit, de-o apăsare

a vreunui gând cu mult mai mare.

Dar îngerul tăcea, trecea

pe-un scaun negru stând, citind

o carte veche, strălucind

în legătura-i de argint, și grea.

Trecu prin blocul nou din piață.

Trecu prin chioșcul alămiu

al stațiunii de benzină,

abstras, divin.

Primește-mi, îngere, strigai,

paharul care-l beau, cu vin.

Pâinea primește-mi-o și sarea...

Mi-apasă-n coastă înserarea.

Dar îngerul tăcea, trecea

prin soba din odaia mea.

Pe un scaun negru sta, citind

o carte grea cu solzi de-argint.

Când fu în dreptul meu, strigai -

o, îngere venit din rai,

mă lasă să m-atârn și eu

de scaunul tău, de brațul tău.

Abia putui de un picior

de scaun, să m-agăț din zbor.

Astfel prin aer și prin ziduri

cu îngerul zburam și eu,

la fel cum flutură în vânt

mătasa unui steag înfrint!

Și mă răneam de-acoperișe,

de ramurile verzi, piezișe,

și mă izbeam de stâlpii lungi,

de cabluri și de sârme și de dungi...

Mă desprinsei de sus căzând

în piața înserată, liniștită.

O, el se-ndepărta zburând,

prin aer și prin ziduri străbătând

cu cartea-n mâini, citind cu patimă

necontenită.

O, el se-ndepărta și eu

tot mai vroiam să-l văd, prin seară.

...Dar el s-a dus alunecând,

împins în rai ca de un vânt,

sau, poate, de-apăsarea unui gând

cu mult mai mare.